Diari Oficial de la Generalitat Valenciana


Sumari del DOGV 9367, del 22-06-2022 (2022/5786)

ORDRE 36/2022, de 16 de juny, de la consellera d'Educació, Cultura i Esport, per la qual s'aproven les bases reguladores del procediment de subvencions per al foment del valencià en l'àmbit municipal.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9367

Data del DOGV
:   22-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/5786


Data del document
:   16-06-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 36/2022, de 16 de juny, de la consellera d'Educació, Cultura i Esport, per la qual s'aproven les bases reguladores del procediment de subvencions per al foment del valencià en l'àmbit municipal. [2022/5786]  
PREÀMBUL  
  
L'Estatut d'Autonomia de la Comunitat Valenciana estableix que el valencià és la llengua pròpia i l'idioma oficial de la Comunitat Valenciana.  
La Llei 4/1983, de 23 de novembre, de la Generalitat, d'ús i ensenyament del valencià, fixa, com un dels seus objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. Així mateix, determina que el valencià és llengua pròpia de la Generalitat, de la seua Administració pública i de l'Administració local i, al mateix temps, estableix l'obligatorietat de fomentar l'ús del valencià i de propiciar-ne l'ensenyament al personal funcionari i empleades i empleats públics.  
L'article 4 de la Llei 8/2010, de 23 de juny, de règim local de la Comunitat Valenciana, estableix que el valencià, com a llengua pròpia de la Comunitat Valenciana, ho és també de l'Administració local i de quantes corporacions i institucions públiques en depenen.  
  
De conformitat amb el que es disposa en l'Estatut d'Autonomia de la Comunitat Valenciana, tota la ciutadania té dret a triar la llengua oficial, valencià o castellà, amb què relacionar-se amb les entitats locals, i aquestes tenen el deure correlatiu d'atendre-la en la llengua triada, en els termes establits en la legislació sobre ús del valencià.  
  
Les administracions locals són les institucions més pròximes a la ciutadania i, per tant, són agents de gran valor en els processos de normalització lingüística.  
Aquesta proximitat amb la ciutadania fa molt necessària la col·laboració entre l'Administració autonòmica i les entitats municipals per a fer del valencià una eina normal de relació entre les diferents administracions i amb la ciutadania, per a aconseguir que el valencià siga patrimoni de tota la població valenciana, indistintament de quina siga la llengua d'ús habitual i de quina siga la població de residència.  
  
A més a més, la voluntat de millorar la situació del valencià en els municipis de predomini lingüístic del castellà ens esperona a establir incentius i mecanismes de promoció i ús del valencià com a element d'enriquiment cultural.  
Impulsar, en les administracions públiques de l'àmbit local, estructures de promoció del valencià que en faciliten l'ús al si d'aquestes administracions, en les seues relacions amb la ciutadania i en la seua projecció social és un objectiu prioritari del Consell. Les administracions públiques estem obligades a col·laborar perquè la ciutadania tinga les mateixes oportunitats a l'hora d'accedir tant als serveis públics com als mercats laborals.  
En aquest sentit, el Decret 13/2019, de 8 de febrer, del Consell, de creació de la Xarxa Pública de Serveis Lingüístics Valencians, estableix un marc de col·laboració entre la Generalitat i les entitats locals, que afavoreix el treball en xarxa i genera la màxima rendibilitat de totes les accions que conformen el procés de normalització lingüística. El Govern Valencià, mitjançant la Xarxa Pública de Serveis Lingüístics Valencians i atenent l'article 34 de la Llei 4/1983, assumeix l'encàrrec d'assessorar totes les administracions públiques i prendre les mesures necessàries per a fomentar l'ús i l'extensió del valencià.  
D'altra banda, la Carta Europea de les Llengües Regionals o Minoritàries, en l'article 14, insta els estats, «en benefici de les llengües regionals o minoritàries, a facilitar i/o promoure la cooperació a través de fronteres, en particular, entre les autoritats regionals o locals en el territori en què el mateix idioma s'utilitza de manera idèntica o similar». En el tercer informe d'avaluació, la Comissió d'Experts va considerar que el Govern Valencià no complia aquesta petició i va instar la cooperació transregional. Amb aquesta finalitat, la Conselleria d'Educació, Cultura i Esport inicià l'any 2016 una acció històrica de cooperació amb els municipis i les entitats locals de la zona del Carxe, a la Comunitat Autònoma de Múrcia, on una part de la població té el valencià com a llengua pròpia.  
Les ajudes que es concedisquen d'acord amb el que preveu aquesta ordre, segons l'article 3.3 del Decret 147/2007, del Consell (DOGV 5596, d'11.09.2007), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes del requisit de notificació a la Comissió Europea i són compatibles amb el mercat comú, atés que les subvencions que s'atorgaran van dirigides a entitats que no exerceixen cap activitat econòmica i, per tant, queden excloses de l'aplicació del principi d'incompatibilitat amb el mercat comú formulat per l'article 107, apartat 1, del Tractat de funcionament de la Unió Europea (TFUE).  
  
Les subvencions a què es refereixen aquestes bases reguladores s'emmarquen dins del Pla estratègic de subvencions 2020-2023, de la Conselleria d'Educació, Cultura i Esport, que en compliment del que preveu l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara endavant, LGHP), es va aprovar mitjançant la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020).  
Per tot això, i fent ús de les facultats que em confereix l'article 160.2 de la LGHP, en relació amb el que estableixen el Reglament orgànic i funcional de la Conselleria d'Educació, Cultura i Esport vigent, aprovat per mitjà del Decret 173/2020, de 30 d'octubre, del Consell; l'article 3.3 de la Llei 38/2003, de 17 de novembre, general de subvencions (d'ara endavant, LGS), i el Reglament general de subvencions, aprovat pel Reial decret 887/2006, de 21 de juliol, i d'acord amb els informes de l'Advocacia de la Generalitat i el de la Intervenció Delegada,  
  
  
ORDENE  
  
Article 1. Objecte  
Aquesta ordre té per objecte aprovar les bases que regulen el procediment per a la concessió de subvencions en règim de concurrència competitiva per a la promoció, el foment i l'ús del valencià en l'àmbit municipal.  
Aquestes bases reguladores tenen una duració determinada i estan vinculades a la duració del Pla estratègic de subvencions 2020-2023 de la Conselleria d'Educació, Cultura i Esport.  
  
Article 2. Bases i convocatòria  
1. El contingut d'aquestes bases reguladores és el que consta en l'annex únic de la present ordre.  
2. El procediment de concessió de les subvencions regulades per les bases que s'aproven a través de la present ordre s'iniciarà mitjançant la resolució de convocatòria corresponent, publicada en el Diari Oficial de la Generalitat Valenciana, l'aprovació de la qual queda supeditada en tot cas a l'existència de disponibilitat pressupostària.  
  
  
Article 3. Delegació i facultat d'execució  
1. Es delega en la persona titular de la direcció general competent en matèria de política lingüística l'adopció de les resolucions o de les mesures necessàries per a l'execució d'aquesta ordre, incloent-hi la convocatòria, l'atorgament, la inadmissió i la desestimació de sol·licituds, així com l'aprovació de la despesa corresponent, la resolució de pèrdua del dret al cobrament de la quantia concedida, si és el cas, i l'aprovació del compte justificatiu de les subvencions concedides.  
2. Així mateix, es delega la facultat de resoldre els dubtes interpretatius que puguen plantejar-se de l'aplicació de les bases i de la convocatòria en la persona titular d'aquest òrgan, la qual podrà adoptar totes les instruccions que siguen necessàries per a l'aplicació d'aquesta ordre i de les convocatòries que se'n deriven.  
  
Article 4. No-incidència pressupostària  
Aquesta ordre no té incidència econòmica; no obstant això, la despesa corresponent a les convocatòries basades en aquesta ordre ha d'estar dotada pels pressupostos de la Generalitat.  
  
Article 5. Eficàcia  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Contra aquesta ordre, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant de l'òrgan que l'ha dictat, en el termini d'un mes a comptar des de l'endemà de la publicació d'aquesta ordre, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
b) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta ordre, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
En cap cas podrà simultaniejar-se la presentació dels dos recursos.  
  
  
València, 16 de juny de 2022  
  
La consellera d'Educació, Cultura i Esport,  
RAQUEL TAMARIT IRANZO  
  
  
  
ANNEX  
Bases reguladores de les subvencions per   
al foment del valencià en l'àmbit municipal  
  
Base primera. Objecte  
1. Les presents bases tenen per objecte regular la concessió de les subvencions a municipis, mancomunitats de municipis o entitats locals menors de la Comunitat Valenciana o un dels municipis del Carxe: Yecla, Jumilla i Abanilla.  
  
Base segona. Finalitat  
1. La finalitat de les subvencions concedides mitjançant aquestes bases és la d'afavorir i coadjuvar les accions de promoció, el foment i l'ús del valencià que les entitats objecte d'aquestes bases duen a terme, amb la col·laboració en el finançament parcial o total de les despeses generades.  
2. El finançament d'aquestes despeses es podrà dur a terme per mitjà dels serveis lingüístics valencians que formen part de la Xarxa Pública de Serveis Lingüístics Valencians per tal de poder reforçar-la i cooperar en el desplegament d'aquesta entitat.  
  
Base tercera. Definicions  
Pel que fa a les subvencions que preveuen aquestes bases, s'estableixen les definicions següents:  
a) Requisit: condició exigida o necessària per a una cosa.  
b) Obligació: allò que l'entitat sol·licitant està obligada a fer, deure imposat pel fet de presentar la sol·licitud.  
c) Col·lectiu: conjunt de persones unides per una mateixa activitat, un mateix objectiu o una mateixa afició.  
d) Declaració responsable: document subscrit per l'entitat sol·licitant en què manifesta, sota la seua responsabilitat, que compleix els requisits establits en la normativa per a obtindre el reconeixement d'un dret o facultat o per a exercir-lo, que disposa de la documentació que ho acredita, que la posarà a disposició de l'Administració quan li siga requerida i que es compromet a mantindre el compliment d'aquestes obligacions durant el període de temps de cinc anys posteriors a la data de concessió.  
e) Accions: activitats, campanyes, cursos o qualsevol altra actuació la finalitat de la qual siga la promoció, el foment i l'ús del valencià d'acord amb aquesta ordre de bases.  
  
Base quarta. Requisits de les entitats sol·licitants  
1. Requisits generals:  
a) Ser un municipi, una mancomunitat de municipis o entitat local menor de la Comunitat Valenciana o un dels municipis del Carxe: Yecla, Jumilla i Abanilla. Aquest requisit el comprova d'ofici l'Administració.  
  
b) L'entitat sol·licitant ha d'acreditar l'existència de consignació pressupostària suficient per a atendre el total de les obligacions econòmiques que es contrauran per a la realització de les accions per a les quals es demana la subvenció. Aquest requisit s'ha d'acreditar mitjançant un certificat de la persona que presideix la corporació municipal.  
  
2. Requisits específics  
2.1. Programes A, B i C  
No ser membre de la Xarxa Pública de Serveis Lingüístics Valencians. Aquest requisit el comprova d'ofici l'Administració.  
2.2. Programa D  
Ser membre de la Xarxa Pública de Serveis Lingüístics Valencians. Aquest requisit el comprova d'ofici l'Administració.  
3. Les entitats sol·licitants han de complir els requisits referits en aquesta base, com a molt tard, el dia que acabe el termini de presentació de les sol·licituds.  
  
Base cinquena. Programes subvencionables  
Els programes que preveuen aquestes bases són els següents:  
Programa A. Campanyes.  
Programa B. Formació.  
Programa C. Retolacions i senyalitzacions.  
Programa D. Serveis Lingüístics Valencians.  
  
Base sisena. Actuacions i despeses subvencionables  
1. Són despeses subvencionables les que responguen inequívocament a la naturalesa de l'activitat subvencionada, siguen estrictament necessàries, s'efectuen dins del termini d'execució previst en la convocatòria i hagen estat efectivament pagades amb anterioritat a la finalització del període de justificació.  
2. Les accions subvencionables per programes són les següents:  
a) Programa A. Campanyes.  
- Activitats culturals, organització de fires de llibres en valencià, campanyes de teatre o cinema en valencià i festivals de música en valencià.  
- Activitats o campanyes municipals de sensibilització i promoció de l'ús del valencià, amb l'objectiu de promocionar l'ús del valencià en els diversos àmbits d'actuació municipal. Se subvencionen les accions que tinguen com a objecte incidir en l'àmbit públic amb la finalitat de donar suport a l'ús social del valencià i de facilitar l'accés de la ciutadania a totes aquestes accions.  
- Activitats o campanyes de voluntariat lingüístic i d'acollida lingüística en valencià a persones nouvingudes.  
b) Programa B. Formació  
- Cursos de valencià (presencials, semipresencials o en línia) per al personal de l'Administració local, per a la població adulta i per a col·lectius específics.  
c) Programa C. Retolacions i senyalitzacions  
- Els indicadors urbans: les vies urbanes i la senyalització interior i exterior dels edificis municipals, i els indicadors de camins, de rutes turístiques, literàries, històriques, de monuments i d'itineraris paisatgístics i de la natura.  
- Cartells fixos informatius amb durada temporal.  
- Retolació de vehicles adscrits als diversos serveis que presta l'entitat local.  
Els indicadors, els cartells o la retolació subvencionats han d'estar escrits exclusivament en valencià.  
d) Programa D. Serveis lingüístics valencians.  
- Posada en marxa, manteniment i gestió de l'oficina o del servei de promoció del valencià.  
3. No se subvencionaran:  
- Material o béns inventariables.  
- Les despeses derivades de serveis de neteja, seguretat, custòdia i vigilància.  
- Les despeses d'arrendament de locals, espais, vehicles i similars.  
  
- Les despeses de manteniment i d'actualització o millora tecnològica d'espais web.  
- Les despeses d'instal·lació i disseny del programa C.  
4. La subvenció concedida podrà arribar fins al 100 % de l'import dels costos subvencionables.  
5. En cada convocatòria s'establirà el període al qual es poden imputar les despeses realitzades per a portar a terme les accions objecte de la subvenció.  
6. En cada convocatòria es podrà establir els percentatges màxims imputables a determinades despeses i la quantitat màxima que cada entitat podrà presentar en la sol·licitud de subvenció o el màxim que es podrà rebre en concepte de subvenció.  
  
Base setena. Disponibilitat pressupostària  
1. La Generalitat finança les subvencions a càrrec del programa pressupostari que incorpore els crèdits adequats per a finançar les ajudes regulades en aquesta ordre i la concessió està limitada per la disponibilitat pressupostària.  
2. La resolució de convocatòria especificarà l'import global destinat a les ajudes, així com la distribució i l'assignació per programa.  
  
  
Base huitena. Sol·licitud i termini de presentació  
1. La presentació de la sol·licitud i de la documentació que l'acompanya es realitzarà exclusivament per mitjans electrònics a través de la seu electrònica de la Generalitat (https://sede.gva.es), de conformitat amb el que estableix l'article 14.2 de la Llei 39/2015, d'1 d'octubre, del procediment administratiu comú de les administracions públiques (d'ara endavant, LPAC).  
2. Tant la sol·licitud com la resta de documentació s'han de presentar signades electrònicament per l'entitat o bé per la persona que presideix la corporació municipal.  
3. El termini de presentació de les sol·licituds, així com la documentació general i específica que les ha d'acompanyar, es determina en la resolució de convocatòria, segons el que preveu aquesta ordre de bases, i ha d'incorporar, com a mínim, els documents previstos en la base novena d'aquesta ordre.  
4. La presentació de sol·licituds per a optar a les ajudes implica l'acceptació expressa i formal de les condicions d'aquestes bases reguladores i de la convocatòria.  
  
Base novena. Informació i documentació de la sol·licitud  
1. Sense perjudici de la documentació que especifique la convocatòria, la sol·licitud, amb caràcter general, ha de presentar-se acompanyada de la documentació següent:  
a) Memòria detallada de les accions per a les quals se sol·licita subvenció, per als programes A,B i C.  
b) Memòria detallada de les accions de l'oficina o del servei de promoció del valencià, per al programa D.  
c) Pressupost detallat de les accions per a les quals se sol·licita subvenció.  
d) Declaració responsable del compromís de destinar els diners concedits per la subvenció a la finalitat per a la qual se sol·licita.  
e) Declaració responsable sobre la veracitat de les dades que s'aporten en la sol·licitud i l'assumpció de responsabilitats en el cas que siguen inexactes.  
f) Declaració responsable sobre la disposició de la documentació acreditativa i sobre el compromís de conservar-la durant la vigència de l'expedient.  
g) Declaració responsable sobre la disposició d'un pla de promoció de la igualtat efectiva d'oportunitats entre dones i homes o de diversitat sexual, familiar i de gènere, la integració social i laboral de persones amb discapacitat i d'altres col·lectius de població especialment desfavorida.  
h) En el cas d'altes de comptes o de canvis en les dades facilitades per l'ajuntament o entitat de què es tracte, l'imprés de domiciliació bancària per a pagaments de la Generalitat emplenat.  
2. La inexactitud, la falsedat o l'omissió, de caràcter essencial, de qualsevol dada o informació, que s'incorpore a la documentació i les declaracions responsables relacionades en aquesta base, així com la no presentació de la documentació que siga requerida per a acreditar el compliment del que s'ha declarat, determinen la impossibilitat de continuar l'exercici del dret a participar en la convocatòria sense perjudici de les responsabilitats penals, civils o administratives que puguen derivar-se.  
  
Base deu. Ordenació, instrucció i resolució del procediment de concessió  
1. L'ordenació i la instrucció del procediment de concessió correspon a l'òrgan que es determine en la convocatòria.  
2. Una vegada efectuat l'examen de les sol·licituds i descartades les que no compleixen els requisits, els expedients se sotmetran als criteris per a determinar la quantia individualitzada que preveu la base catorze d'aquestes bases reguladores.  
3. La comissió avaluadora emetrà un informe en què es concretarà el resultat de l'avaluació dels expedients i la proposta d'adjudicació de les subvencions de cada programa convocat.  
4. L'òrgan instructor ha d'emetre un informe en què conste que de la informació que es troba en el seu poder es desprén que els beneficiaris compleixen tots els requisits necessaris per a accedir a les subvencions.  
  
5. L'òrgan instructor elevarà la proposta de resolució a la persona titular de la direcció general amb competències en matèria de política lingüística perquè resolga la concessió.  
6. La resolució de concessió es publicarà en el Diari Oficial de la Generalitat Valenciana, i tindrà els efectes de la notificació regulada en els articles 40 i següents de la LPAC.  
7. El termini màxim per a resoldre serà de sis mesos des de la data de la resolució de convocatòria. Si, transcorregut aquest termini, no hi ha una resolució expressa sobre la sol·licitud presentada, aquesta s'entendrà desestimada per silenci administratiu, d'acord amb l'article 25.5 de la LGS.  
8. Les convocatòries es podran resoldre per programes separadament, amb la finalitat d'agilitzar la resolució i el pagament de les ajudes, ja que només hi ha concurrència competitiva en l'àmbit de cada programa.  
  
Base onze. Modificació de la resolució  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
2. Si es produeix una variació de les condicions tingudes en compte per a la concessió de la subvenció, per aplicació de les causes de reintegrament que estableix l'article 37 de la LGS, pertocarà exigir o bé el reintegrament total o parcial de les quantitats percebudes, amb un informe previ de l'òrgan competent de control de la subvenció, i després del tràmit d'audiència legalment establit; o bé, si escau, la seua revisió per aplicació de les causes de nul·litat o d'anul·labilitat previstes en l'article 36 de la LGS.  
3. En els supòsits de subvencions concurrents, quan es tinga coneixement de la concessió d'una subvenció per un altre organisme o entitat amb el mateix objecte es comunicarà a l'òrgan concedent, que dictarà, si escau, una resolució de pèrdua del dret al cobrament parcial de la subvenció, tenint en compte la quantitat concedida pels altres ens públics o privats.  
  
Base dotze. Comissió avaluadora  
La comissió avaluadora de les sol·licituds admeses actua com a òrgan col·legiat i està formada per:  
Presidència: persona titular de la subdirecció general amb competències en matèria de política lingüística.  
Secretaria: titular del servei que gestiona les ajudes a la promoció del valencià de la direcció general competent en matèria de política lingüística.  
Vocals: tres persones funcionàries de la direcció general competent en política lingüística, nomenades per la persona titular de la direcció general amb competències en matèria de política lingüística.  
Per al cas que alguna de les persones nomenades no puga assistir a les reunions de la comissió avaluadora, la persona titular de la direcció general amb competències en matèria de política lingüística ha de designar les persones suplents corresponents.  
En la composició d'aquesta comissió s'ha d'atendre el principi de presència equilibrada quant a sexe, establit en la Llei orgànica per a la igualtat efectiva de dones i homes.  
  
Base tretze. Criteris per a la determinació de la quantitat individualitzada de la subvenció  
1. Les sol·licituds dels programes A, B i C seguiran el criteri següent: quantitat obtinguda després de l'aplicació dels criteris d'atorgament de la base catorze d'aquestes bases reguladores. En cas que una entitat sol·licite subvenció per més d'un programa, la quantitat individualitzada final s'obtindrà de la suma de les diferents quantitats obtingudes.  
2. Les sol·licituds del programa D seguiran el criteri següent: primer la quantitat fixa que serà igual per a totes les sol·licituds admeses i sempre que la quantitat siga igual o inferior a la quantitat sol·licitada, i després se sumarà la quantitat variable obtinguda després de l'aplicació dels criteris d'atorgament de la base catorze d'aquestes bases. La suma de les dues quantitats donarà la quantitat individual final de cada sol·licitud.  
  
Base catorze. Criteris d'atorgament  
1. Els criteris per a l'atorgament de la subvenció de les sol·licituds admeses vindran determinats pel programa o programes pels quals l'entitat sol·licite la subvenció.  
2. Per a la valoració de les sol·licituds presentades, únicament es tindran en compte els criteris objectius següents, aplicats d'acord amb la ponderació que s'indica:  
2.1. Memòria detallada de les accions per a les quals se sol·licita subvenció, per als programes A, B i C. Es valorarà el pla d'accions previstes, el tipus de col·lectiu a què s'adrecen les accions, la incidència en la població, i el treball en col·laboració amb altres entitats i institucions.  
  
  
Programa A) màxim 50 punts  
a) Quantitat d'accions previstes, màxim 20 punts: 2 punts per acció realitzada.  
b) Incidència en la població, màxim 10 punts: 0,5 punts per cada acció que tinga incidència municipal i 1 punt per cada acció que tinga incidència supramunicipal.  
c) Col·lectiu al qual s'adrecen les accions, màxim10 punts: 1 punt per cada col·lectiu específic al que s'adrecen les accions realitzades. En cas de que no s'indique col·lectiu a què s'adreça una acció, es considera que s'adreça al públic en general i es valorarà amb 0,5 punts.  
  
d) Quantitat de col·laboracions amb altres entitats i institucions, màxim10 punts: 1 punt per cada col·laboració que hi haja a cada acció realitzada.  
  
Programa B) màxim 50 punts  
a) Cursos realitzats, màxim 30 punts: 15 punts per curs de més de 35 hores, 10 punts per curs de durada entre 34 i 20 hores, 5 punts per curs de durada entre 19 i 10 hores i 0 punts per acció realitzada de menys de 10 hores.  
b) Col·lectiu al qual s'adreça el curs, màxim 20 punts: 10 punts per cada curs adreçat a la població adulta, 5 punts per cada curs adreçat al personal de l'administració local i 3 punts per cada curs adreçat a un col·lectiu específic.  
  
Programa C) màxim 50 punts  
a) Quantitat d'accions previstes, màxim 30 punts: 2 punts per acció realitzada.  
b) Incidència en la població, màxim 20 punts: 2 punts per cada acció a l'exterior d'edificis o instal·lacions, 1 punt per cada acció a l'interior d'edificis o instal·lacions i 0,5 punts per cada acció amb durada temporal o als vehicles.  
2.2. Memòria detallada de les accions de l'oficina de promoció o del servei de promoció del valencià, per al programa D. Es valorarà el pla d'accions previstes, la incidència en la població, el treball en col·laboració amb altres entitats i institucions, el tipus de col·lectiu a què s'adrecen les accions i la dotació de personal adscrita a l'oficina o servei, fins a 80 punts.  
  
Programa D) màxim 80 punts  
a) Pla d'accions previstes, màxim 12 punts: 2 punts per cada acció realitzada.  
b) Incidència en la població, màxim 10 punt: 10 punts si el 100 % de les accions del pla d'accions previstes tenen incidència en la totalitat de la població, 5 punts si el 50 % o més de les accions del pla d'accions previstes tenen incidència en la totalitat de la població i 2 punts si menys del 50 % de les accions del pla d'accions previstes tenen incidència en la totalitat de la població.  
c) Treball en col·laboració, màxim 8 punts: 1 punt per cada col·laborador públic diferent que participe de les accions del pla d'accions previstes.  
d) Col·lectius als quals s'adrecen, màxim 10 punts: 2 punts si una de les accions del pla previstes s'adreça al col·lectiu de persones nouvingudes, 2 punts si una de les accions del pla previstes s'adreça al col·lectiu de persones menors d'edat, 2 punts si una de les accions del pla previstes s'adreça al col·lectiu de persones estudiants, 2 punts si una de les accions del pla previstes s'adreça a la població en general i 2 punts si alguna de les accions del pla previstes té en compte algun col·lectiu especialment vulnerable.  
e) Dotació de personal adscrit a l'Oficina o servei de la Xarxa Pública de Serveis Lingüístics Valencians, màxim 40 punts: 15 punts per cada tècnic lingüístic amb subgrup professional A1 amb dedicació del 100 %, 10 punts per cada tècnic lingüístic amb subgrup professional A1 amb dedicació inferior al 100 %, 10 punts per cada tècnic lingüístic amb subgrup professional A2 amb dedicació del 100 %, 8 punts per cada tècnic lingüístic amb subgrup professional A2 amb dedicació inferior al 100 %, 5 punts per cada persona adscrita a l'Oficina o servei amb grup professional A, B o C i 1 punt per cada persona adscrita a l'Oficina o servei amb grup professional D o APF.  
2.3. Pressupost desglossat de les accions en relació amb la memòria presentada.  
Programa A, màxim 20 punts: 20 punts als pressuposts de més de 5.000 euros, 6 punts als pressuposts entre 5.000 euros i 2.500 euros i 1 punt als pressuposts de menys de 2.500 euros.  
Programa B, màxim 20 punts: 20 punts als pressuposts de més de 8.000 euros, 10 punts als pressuposts entre 8.000 euros i 3.000 euros i 1 punt als pressuposts de menys de 3.000 euros.  
Programa C, màxim 20 punts: 20 punts als pressuposts de més de 15.000 euros, 10 punts als pressuposts entre 15.000 euros i 3.000 euros i 5 punts als pressuposts de menys de 3.000 euros.  
Programa D, màxim 50 punts: 50 punts als pressuposts de més de 100.000 euros, 25 punts als pressuposts entre 100.000 euros i 50.000 euros i 10 punt als pressuposts de menys de 50.000 euros.  
  
2.4. Acreditació d'un pla de promoció de la igualtat efectiva d'oportunitats entre dones i homes o de promoció de la diversitat sexual, familiar i de gènere, o d'integració social i laboral de persones amb discapacitat i d'altres col·lectius de població especialment desfavorida: 10 punts.  
2.5. Ubicació de l'entitat sol·licitant. Es valorarà que la localitat siga un terme municipal declarat de predomini lingüístic castellà, d'acord amb l'article 36 de la Llei 4/1983, de 23 de novembre, d'ús i ensenyament del valencià: 10 punts i la pertinença a la regió del Carxe: 20 punts.  
2.6. Població de l'entitat sol·licitant. Es valorarà el nombre d'habitants de la població o les poblacions sol·licitants, d'acord amb el criteri següent:  
- Fins a 10.000 Habitants: 2 punts.  
- De 10.001 A 25.000 Habitants: 4 punts.  
- De 25.001 A 50.000 Habitants: 6 punts.  
- De 50.001 A 75.000 Habitants: 8 punts.  
- Més de 75.000 Habitants: 15 punts.  
3. El càlcul de la puntuació final de la sol·licitud és la suma dels punts obtinguts en cadascun dels apartats del punt anterior.  
4. La resolució de convocatòria podrà establir, per a cada programa, una puntuació mínima per a poder ser beneficiari de la subvenció.  
  
5. Una vegada obtinguda la puntuació final de cada sol·licitud, se suma el total de punts obtinguts de totes les sol·licituds admeses en el programa subvencionable i que superen la puntuació mínima i es calcula el valor econòmic del punt. Aquest valor s'obté de la divisió del pressupost total del programa entre els punts totals assignats al conjunt de sol·licituds del programa.  
6. La proposta final d'atorgament de cada sol·licitud s'obté de la multiplicació dels punts obtinguts pel valor del punt resultant, per a cada programa.  
7. La quantitat fixa del programa D serà el 20 % del crèdit del programa. Aquesta quantitat es dividirà entre les sol·licituds admeses i determinarà la quantitat fixa final per a cada sol·licitud. La quantitat variable s'obtindrà d'acord amb els punts 4 i 5 d'aquesta base. En el cas que la quantitat fixa siga superior a la quantitat sol·licitada, la diferència s'incorporarà al crèdit del pressupost total del programa que quedava després d'haver-li restat la part del pressupost del programa destinada a la part fixa.  
8. Una vegada realitzada la primera valoració, puntuació i proposta d'adjudicació, es tornarà a calcular el valor econòmic del punt entre les sol·licituds que no hagen arribat a la màxima quantitat que es pot subvencionar i el romanent del programa i es tornarà a fer una proposta d'atorgament de cada sol·licitud després de la multiplicació dels punts obtinguts pel valor del punt del segon càlcul.  
  
9. El procediment que indica el punt 8 d'aquesta base es tornarà a repetir fins a esgotar el pressupost total del programa o fins que totes les sol·licituds admeses obtinguen la màxima quantitat que es pot subvencionar.  
10. Si queda un romanent final es destinarà a la sol·licitud que haja obtingut la subvenció menor que no haja obtingut la màxima quantitat que es pot subvencionar.  
11. En el cas que el crèdit consignat en els programes de la convocatòria siga suficient per a concedir el 100 % de les quantitats sol·licitades, atenent el nombre de sol·licituds admeses a tràmit una vegada finalitzat el termini de presentació, no serà necessari fixar un ordre de prelació entre les sol·licituds presentades que reunisquen els requisits establits, en virtut del que disposa l'article 55 del Reglament de la Llei general de subvencions.  
  
Base quinze. Quantia i compatibilitat de les subvencions  
En cada convocatòria s'indicarà la quantitat màxima destinada a cada programa.  
Les ajudes són compatibles amb altres subvencions, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
L'import de les subvencions no podrà ser, en cap cas, d'una quantitat que, aïlladament o en concurrència amb altres subvencions o altres ingressos, supere el cost de l'activitat a realitzar per l'entitat beneficiària.  
  
Base setze. Obligacions  
Les entitats beneficiàries de les subvencions tenen les obligacions següents:  
1. Justificar les despeses de les accions subvencionades.  
2. Destinar la totalitat de la subvenció rebuda a realitzar les accions, a contractar personal destinat a la promoció lingüística, a fer cursos o qualsevol altra activitat de normalització lingüística que fonamenten la concessió de la subvenció.  
3. Acreditar la realització de les accions i el compliment dels requisits i les condicions que determinen la concessió de la subvenció.  
  
4. Comunicar a la direcció general amb competències en matèria de política lingüística, altres subvencions i ingressos o recursos que financen les accions subvencionades.  
5. Fer constar la col·laboració institucional en les accions de la manera que determine la resolució de convocatòria.  
6. Adequar-se a la normativa lingüística oficial de l'Acadèmia Valenciana de la Llengua d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua.  
7. Respectar en les accions que realitze l'entitat sol·licitant el que preveu el capítol VII de la Llei 9/2003, de 2 d'abril, de la Generalitat, per a la igualtat entre dones i homes.  
8. Les accions que realitze l'entitat sol·licitant han de respectar el que disposa l'article 39 de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, i no podran incitar a l'odi o a qualsevol mena de discriminació, segons els criteris i principis plasmats en l'Estratègia Valenciana per a la Igualtat de Tracte, la No-Discriminació i la Prevenció dels Delictes d'Odi, 2019-2024.  
9. L'incompliment de les obligacions anteriors és causa de l'exigència de les responsabilitats o sancions corresponents segons la legislació.  
  
  
Base dèsset. Subcontractació  
L'entitat beneficiària podrà subcontractar l'activitat objecte de la subvenció fins al 100 %.  
En la subcontractació cal ajustar-se al que disposa l'article 29 de la LGS. Els contractistes hauran de complir la normativa que se'ls aplique en matèria de contractació pública.  
  
Base díhuit. Requisits de les entitats beneficiàries  
a) Estar al corrent en el compliment de l'obligació de retre comptes anuals davant de la Sindicatura de Comptes. Queden exceptuats d'aquesta obligació els municipis de Yecla, Jumilla i Abanilla. Aquest requisit el comprova d'ofici l'administració.  
b) No trobar-se en cap de les circumstàncies que regula l'article 13.2 de la LGS. Aquest requisit s'ha d'acreditar mitjançant una declaració responsable de la persona que presideix la corporació municipal.  
  
  
Base dènou. Justificació de la subvenció  
1. La data límit per a la presentació de la documentació justificativa de la subvenció serà el 31 d'octubre de l'any de la convocatòria, i podrà prorrogar-se per un període de dos mesos quan les accions subvencionades no puguen realitzar-se o justificar-se en el termini previst per causes de força major degudament justificades.  
L'incompliment de l'obligació de presentar la documentació justificativa en el termini establit serà causa de pèrdua del dret al cobrament de la subvenció.  
2. Per a justificar adequadament la subvenció, cal presentar el compte justificatiu amb la documentació següent:  
2.1. Memòria justificativa de les accions efectivament realitzades, amb indicació del lloc, la data i les persones que n'han sigut responsables. Aquesta memòria estarà referida a la memòria inicial presentada amb la sol·licitud.  
2.2. Memòria econòmica justificativa del cost de les accions que contindrà:  
a) Relació classificada de les despeses i inversions de tota l'acció subvencionada amb indicació del finançament, l'import, la data d'emissió i la data de pagament. A més a més, els desviaments respecte al pressupost presentat d'acord amb el punt 1 de la base novena d'aquesta ordre.  
b) Relació detallada d'altres ingressos o subvencions que hagen finançat les accions subvencionades, amb indicació de l'import i la procedència.  
3. La documentació justificativa de les despeses ha de correspondre a una quantitat igual o superior a la que figurava, com a pressupost, en la sol·licitud. La justificació per un import inferior o per unes despeses no subvencionables implicarà la pèrdua del dret al cobrament proporcional de la quantitat concedida.  
  
Base vint. Pagament de la subvenció  
El pagament de la subvenció es realitzarà en un sol pagament, per transferència bancària i després de la justificació per l'entitat beneficiària de la realització de l'activitat objecte de la subvenció, segons estableix l'article 171.1 de la LGHP.  
  
  
  
Base vint-i-u. Mètode de comprovació i pla de control  
1. La comprovació material de la realització efectiva de l'activitat, l'existència de la condició o el compliment de la finalitat, es realitzarà en els termes establits en el pla de control que aprovarà i aplicarà l'òrgan gestor de les subvencions.  
2. El tipus de control serà administratiu i aleatori, dirigit o de risc sobre les subvencions concedides en cada convocatòria. El pla establirà els criteris de selecció de la mostra i el percentatge mínim d'ajuda que cal controlar sobre el total pagat en cada línia de subvenció.  
  
3. El control administratiu es realitzarà mitjançant la comprovació i control de les factures o documents de valor probatori equivalent en el tràfic jurídic mercantil o amb eficàcia administrativa incorporats en la memòria econòmica del compte justificatiu i la documentació acreditativa del pagament, a més a més d'aquells documents que l'òrgan gestor considere necessaris per a acreditar el compliment de l'objecte previst de l'activitat subvencionada. El control administratiu inclourà la comprovació de la veracitat del contingut de les declaracions responsables.  
  
4. La comprovació material es realitzarà sobre una mostra de les accions subvencionades que l'òrgan que gestiona les subvencions sol·licite a les beneficiàries, en el format i les condicions que permeten acreditar que l'activitat subvencionada s'ha realitzat.  
  
Base vint-i-dos. Reintegrament i pèrdua del dret al cobrament de les subvencions  
1. La realització d'una activitat o el compliment d'una finalitat que encoratge o tolere pràctiques prohibides en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, o que atempte contra els principis que promou, comportarà la pèrdua del dret al cobrament de la subvenció o el reintegrament, de l'import subvencionat si fora procedent.  
2. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció, en els casos establits en l'article 37 de la LGS.  
3. Així mateix s'aplica l'article 172 de la LGHP quan corresponga el reintegrament de les quantitats percebudes.  
4. Els criteris de graduació dels possibles incompliments de les condicions imposades amb motiu de l'atorgament de la subvenció amb els percentatges que cal reintegrar, respecta de la quantitat finalment rebuda, en cada cas, són:  
4.1. Reintegrament del 100 % de la quantitat rebuda.  
- Obtenció de la subvenció falsejant o ocultant condicions.  
- Incompliment total de les finalitats per a les quals es va presentar la sol·licitud.  
- Incompliment de les obligacions 6, 7 i 8 de la base quinze d'aquesta ordre.  
- Resistència, excusa, obstrucció o negativa a les actuacions de comprovació i control financer previstes en la legislació, així com incompliment de les obligacions comptables, registrals o de conservació de documents quan en derive la impossibilitat de verificar la utilització donada als fons percebuts.  
4.2. Reintegrament del 40 % de la quantitat rebuda.  
- Incompliment de les obligacions 4 i 5 de la base quinze d'aquesta ordre  
4.3. Reintegrament proporcional als objectius no complits.  
- Incompliment parcial de les finalitats per a les quals es va presentar la sol·licitud  
  
Base vint-i-tres. Règim sancionador  
S'aplicarà el règim sancionador per la comissió d'infraccions administratives previstes en el capítol IV del títol X de la LGHP, i el procediment es tramitarà d'acord amb el que preveuen el títol IV de la LPAC, i la normativa que el desplega en matèria de potestat sancionadora.  
  
  
Base vint-i-quatre. Protecció de dades  
1. La gestió de les subvencions regulades en aquestes bases comporta el tractament de dades de caràcter personal i per tant es tindran en compte les mesures i les garanties que preveuen el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. Les dades s'han de conservar durant el temps necessari per a complir la finalitat per a la qual s'obtinguen i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb la normativa d'arxius i documentació. En tot cas, la informació que es publique en el portal de transparència s'ha de conservar durant els quatre anys naturals següents a l'any en què es concedisca la subvenció.  
3. Amb caràcter general, la finalitat per al tractament de dades personals en relació amb aquestes bases és la gestió de la concessió de subvencions i té les condicions de licitud general següents:  
a) Estan legitimats per l'interés públic els tractaments de dades realitzats per a la gestió general de les subvencions, la gestió de sol·licituds i els actes d'instrucció.  
b) Tenen com a base de legitimació el compliment d'una obligació legal els tractaments següents en relació amb les normes que s'esmenten a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el que regula la Llei general de subvencions.  
- La comunicació de dades a la Base de Dades Nacional de Subvencions conforme a l'article 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
4. La convocatòria de les subvencions ha d'identificar de manera clara la informació següent:  
a) La identitat i les dades de contacte del responsable del tractament i del delegat o delegada de protecció de dades.  
b) La finalitat del tractament a què es destinen les dades personals i la base jurídica del tractament.  
c) Els destinataris o les categories de destinataris de les dades personals.  
d) Identificació de les transferències internacionals de dades.  
e) El termini durant el qual es conservaran les dades personals.  
f) La informació relativa a l'exercici dels drets de protecció de dades.  
g) El dret a presentar una reclamació davant d'una autoritat de control.  
h) Si la persona interessada està obligada a facilitar les dades personals i està informada de les possibles conseqüències en cas de no facilitar-les. En el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària, ha de proporcionar-se un document que continga el que estableix aquest apartat i ha d'incloure en la declaració responsable l'obligació de la persona sol·licitadora d'informar les persones de les qui s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents de les proporcionades per la persona sol·licitant o interessada, ha de sol·licitar-li'n autorització llevat que aquesta consulta o recollida d'informació puga fer-se fent ús del que estableix l'article 28.2 de la LPAC, es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals o estiga expressament prevista en una norma amb rang de llei. En tot cas, quan les dades personals no s'obtinguen de la persona sol·licitant o interessada, a més de la informació de l'apartat 4, se la informarà de les categories de dades que siguen objecte de tractament i de les fonts de les quals procedeixen.